**Vejledning om oplag af håndsprit og placering af spritdispensere**

Oplag af håndsprit bestående af 70% ethanol eller derover, er omfattet af Tekniske forskrifter for brandfarlige og brændbare væsker (TF-bv) nr. 1639 af 6/12 2016 samt senere ændringsbekendtgørelse nr. 1544 af 29/10/2020.   
I denne vejledning beskrives reglerne for oplag af håndsprit samt placering af håndspritdispensere:

**Oplag på højst 25 l håndsprit:**

* Oplag af op til 25 l håndsprit er kun omfattet af de generelle bestemmelser i Tekniske forskrifter (TF-bv). Bemærk: At der ikke må opbevares andre brandfarlige væsker i rummet, da den samlede mængde af brandfarlige væsker i så fald vil blive overskredet.
* Det anbefales at håndspritten opbevares i et aflåst depotrum el.lign.

**Oplag på højst 200 l håndsprit:**

* Lagerafsnit med højst 200 l håndsprit, udført i overensstemmelse med nedenstående punkter, kan etableres uden godkendelse fra kommunalbestyrelsen.
* Oplagsrummet skal adskilles fra andre rum med mindst BS-bygningsdel 60 (f.eks. murstens- eller letbeton/betonvæg) og mindst BD-60 branddør.
* Evt. rørgennemføringer skal tætnes, så væggenes brandmæssige egenskaber ikke forringes.
* Overflader på lofter og vægge skal være klasse 1-beklædning.
* Oplaget må ikke bestå af emballager større end 25 l.
* Der må ikke ske omhældning af håndsprit i oplagsrummet. (Det anbefales at evt. omhældning sker udenfor eller i et godt ventileret rum).
* Personalet skal være instrueret i sprittens egenskaber mht. brand- og eksplosionsfare.
* Oplagsrummet skal holdes rent og ryddeligt.
* Oplagsrummet skal være aflåst, så uvedkommende hindres adgang.

**Oplag af mere end 200 l og op til 800 l håndsprit:**

* Reglerne angivet ovenfor for op til 200 l håndsprit er gældende.
* Derudover må der i oplagsrum med mere end 200 l håndsprit ikke findes andre brændbare stoffer ud over de for opbevaringen nødvendige emballager.

**Oplag af mere end 800 l håndsprit:**

For oplag over 800 l kræver det en tilladelse fra Kommunalbestyrelsen (Beredskabet). Skulle I have behov for oplag af den størrelse, bedes I kontakte jeres lokale beredskab.

**Placering af håndspritdispensere:**

Som udgangspunkt må der ikke placeres emballager og tanke med brandfarlige væsker i bygningers flugtveje. Grundet Covid-19 pandemien er der dog lavet flg. lempelse:

* Til brug for hånddesinfektion må der i flugtveje, bortset fra trapperum, anbringes håndspritdispensere med et rumindhold på højst 1 l, hvis dispenserne ikke umiddelbart kan placeres andre steder under hensyn til bygningens anvendelse og indretning. De brandmæssige hensyn skal tilgodeses i videst muligt omfang.

**Sprits egenskaber:**

* Sprit er en brandfarlig væske som ved 23oC begynder at afgive brandfarlige dampe.
* Dampene er tungere end luft og vil lægge sig ved gulvet.
* Sprit brænder med en klar, næsten usynlig, flamme.
* Egnede slukningsmidler er: Vandspray eller vandtåge, CO2 eller pulver.
* Ved spild: Ventilér området og opsaml spildet med ikke brændbart sugende materiale.

For evt. spørgsmål henvises til det lokale beredskab.